
הרב יוסף כרמל, ראש כולל 'ארץ חמדה'
קרח, דתן ואבירם, ומחלקותיהם כנגד משה רבינו (שלא נהג כמותם משום בחינה), העסיקו אותנו בשבוע שעבר, בדברינו לפרשת קרח תשפ"ו. דתן ואבירם לא קיבלו עליהם, לאורך כל הדרך, את מנהיגותו של משה, כמאמר הגמרא "הוא דתן ואבירם - הן ברשען מתחילתן ועד סופן" (מגילה יא ע"א). ביאור שמותיהם (ושם אביהם) יספר לנו מה הניע אותם?
נתחיל בהקדמה קצרה. שמו של אדם המופיע בתנ"ך מאוד משמעותי וניתן ללמוד ממנו רבות אודותיו. לחלק גדול מהדמויות המופיעות בו, יש יותר משם אחד. במקום שהכתוב איננו מציין זאת במפורש, לא ברור אם השם המופיע הוא השם שניתן לאדם עם היוולדו, לרוב על ידי הוריו, או שם שניתן לאדם בעקבות פועלו. 
יש האומרים כי גם שם שניתן לכל תינוק, יש בו מעין נבואה שנזרקת בהורים ברגע המיוחד של קריאתו. 
חז"ל דרשו את שמותיהם בדרך הבאה: "דתן - שעבר על דת אל, אבירם - שאיבר עצמו מעשות תשובה" (סנהדרין קט ע"ב).
אחרי בקשת המחילה, נלך בעקבותיהם של רבי אברהם אבן עזרא ובעל ה"חזקוני", בדרך קצת אחרת.
הכתוב מדגיש כי דתן ואבירם היו בני אליאב בן ראובן וז"ל: "וַאֲשֶׁר עָשָׂה לְדָתָן וְלַאֲבִירָם בְּנֵי אֱלִיאָב בֶּן רְאוּבֵן אֲשֶׁר פָּצְתָה הָאָרֶץ אֶת פִּיהָ וַתִּבְלָעֵם וְאֶת בָּתֵּיהֶם וְאֶת אָהֳלֵיהֶם וְאֵת כָּל הַיְקוּם אֲשֶׁר בְּרַגְלֵיהֶם בְּקֶרֶב כָּל יִשְׂרָאֵל" (דברים יא, ו).
מסביר אבן עזרא: "וקשר דתן ואבירם, בעבר שהסיר הבכורה מראובן אביהם ונתנה ליוסף". לדעתו, צאצאיו של ראובן לא ויתרו לדעתם, על זכותו של ראובן וזכות צאצאיו בהמשך הדורות להנהיג, זאת מכח היותו הבכור ומכח אמו לאה, האשה הראשונה שקדמה לרחל - אמו של יוסף. מחאתו של ראובן ב"מעשה בלהה" (בראשית לה, כב) הביאה לידי ביטוי את שתי הבחינות שהכעיסו אותו (נכון לכל השיטות, בפירוש פסוק זה). מניע זה בא לידי ביטוי בשמותיהם של הנכדים. 
מנהיגות ושלטון באים לידי ביטוי בארבעה תחומים במקום בו אין עיקרון של הפרדת רשויות (ביהדות קיימת הפרדה): 
א. הסמכות לחוקק.      ב. הסמכות לעמוד בראש הרשות המבצעת – הראש- הגבוה (הנגיד-הנשיא).  
ג.  הסמכות לייצג את האל.      ד. הסמכות לשפוט. 
לפי זה, שמו של דתן יתפרש מלשון דת = חוק. שהרי דת בלשון הכתוב משמעותו היא חוק [כמו דָּת לָמוֹ (דברים לג, ב), ובמיוחד במגילת אסתר כמו כָּל יֹדְעֵי דָּת וָדִין (א, יג) ועוד].  באמצעות שמו הכריז דתן: "אני הוא המנהיג, זה שמחוקק את החוקים ואוכף אותם"! גם השם אבירם יתפרש: "אני חוליה בשושלת המלכותית, אבי הוא רם, הגבוה ביותר, ואני הוא אביו של הרם הבא, ההנהגה מגיעה לי"! אם זכינו להבנה זו, גם שמו של אליאב אביהם מבטא את טענתם. אלי אב משמעותו: משפחתנו הם בני אלהים. למילה אלהים בעברית יש גם משמעות של שליטים ושופטים, עיינו בסוגיא הקשה של בני האלהים בסיפור הבריאה (בראשית ו, ב-ד) וברש"י שם "בני השרים והשופטים (גם ספר שופטים הוא ספרם של מנהיגים) כל אלהים שבמקרא לשון מרות".
כשמשה חזר ממדיין למצרים וטען כי הקב"ה מינה אותו להיות מושיעם של ישראל, שינהיגם ויגאל אותם מהשעבוד, מיד התיצבו מולו דתן ואבירם - בני אליאב בן ראובן וטענו נגדו: סליחה "התבלבלת"! אנחנו המנהיגים - נכדיו של בכור הבכורות. לטענתם גם יעקב לא היה רשאי לשנות עובדה זו. וז"ל המדרש: "אחר ששה חדשים נגלה הקדוש ברוך הוא על משה במדין ואמר לו לך שוב מצרים, בא משה ממדין ואהרן ממצרים, ויפגעו בהן שוטרי ישראל כשהיו יוצאין מלפני פרעה, מהו נצבים, אמרו רבותינו ז"ל דתן ואבירם היו עמהן שכתוב בהן (במדבר טז, כז) "וְדָתָן וַאֲבִירָם יָצְאוּ נִצָּבִים", התחילו מחרפין ומגדפין כלפי משה ואהרן" (שמות רבה פרשת שמות פרשה ה).
נביא דוגמא נוספת וקרובה. בימי גדעון נזכר אחד הניסיונות המוקדמים לכונן מלכות בישראל, כמופיע במשל יותם המפורסם: "הָלוֹךְ הָלְכוּ הָעֵצִים לִמְשֹׁחַ עֲלֵיהֶם מֶלֶךְ" (שופטים ט' ח). גדעון בשלב ראשון סרב לקבל על עצמו תואר זה. לעומת זאת, בנו החליט, שאיש לא יחסום את דרכו לתפוש את ההנהגה-המלכות בלי מעצורים. לכן, עם מותו של גדעון, נקט אבימלך בצעד הנורא הבא: "וַיָּבֹא בֵית אָבִיו עָפְרָתָה וַיַּהֲרֹג אֶת אֶחָיו בְּנֵי יְרֻבַּעַל שִׁבְעִים אִישׁ" (שם, שם ה). מיד אח"כ משחו את אבימלך למלכות. גם שמו יתבאר בדרך הבאה אבימלך= אבי היה מלך, וגם אני אהיה אביו של המלך הבא.
אבירם וגם אבימלך שכחו את הכלל היסודי, מלכות מקבלים ולא לוקחים, 
בוודאי שלא לוקחים אותה תוך מחלוקת עם משה רבינו, או באמצעות רצח ופגיעה באחים. 
הבה נתפלל כי כל הכרעה במחלוקת בנושא השלטון וההנהגה במדינת ישראל, תתקבל אך ורק מתוך תהליך של הידברות, 
בדרכי נעם, כמו שאמורה לנהל מחלוקת. נהיה תלמידי משה, הנצמדים לתורת משה, נושאים בעול ומכבדים זה את זה.
דתן ואבירם, לא! משה - העניו מכל אדם, כן!

(לשיעורי הרב יוסף כרמל ביוטיוב)

בפעם הקודמת התחלנו לעסוק בהבלעת טעם של מאכל אסור במאכל מותר על ידי חום. הקדמנו את הדיון על ידי בירור קצר ביחס למלאכת בישול בשבת. בהלכות שבת ישנה הבחנה בין כלי ראשון וכלי שני. עמדנו על שני כיוונים שעולים בסוגיה ובראשונים:
א. מציאותי: רבי יוסי בירושלמי אומר שההבדל בין כלי ראשון ושני הוא שבאחד מהם היד שולטת ובשני לא. בעלי התוספות נראים שממשיכים את דבריו באמרם שדפנות הכלי שומרות על החום של הכלי הראשון, דבר שאינו קורה בכלי שני, ולכן כלי שני מתקרר מהר יותר.
ב. בגדרים ההלכתיים: רבי יונה בירושלמי אומר שגזרו על כלי ראשון ולא גזרו על כלי שני. הרמב"ן אומר שמדין תורה אין איסור בישול בשבת בכל כלי שהוסר מהאש. כל הדיון בסוגיה שם הוא מדרבנן, וסביר לגזור על כלי ראשון ולא על כלי שני.
הר"ן מסכים עם הרמב"ן שזו כוונת הירושלמי, אך טוען שהבבלי חולק, ותפיסת הבבלי יותר מבוססת על המציאות של הבישול. האור שמח מראה שבתפיסת התלמוד הבבלי יש איסור תורה בבישול תבלינים בכלי ראשון, מה שמוכיח שהתפיסה של הבבלי, באופן כללי, מבוססת על המציאות של החום, ולא על הקטגוריה ההלכתית של כלי ראשון ושני.

מכיוון שנו עוסקים בדיני איסור והיתר, ולא בהלכות שבת, הגדרת "בישול" כקטגוריה הלכתית אינה מעסיקה אותנו כעת, אלא השאלה איזה מגע מעביר את הטעם באופן שכבר לא ייפרד ממנו.
"כלי ראשון" הוא המאכל המונח על האש (ישירות או בתוך כלי הנמצא על מקור החום), "כלי שני" הוא מאכל שהועבר מהכלי הראשון לכלי חדש. מהו הדין של המאכל בשלב המעבר – בעירוי מהכלי הראשון לכלי השני?
כתוב בתורה (ויקרא ו) שהכלי בו בושל קרבן החטאת דורש הכשרה (ואם לא ניתן להכשירו יש לשבור את הכלי).
במסכת זבחים (דף צה ע"ב) דנים על גדרי הבישול הדורש הכשרה. במשנה נאמר ש"אחד (כלי) שבישל בו ואחד שעירה לתוכו רותח .... טעונים מריקה ושטיפה" (כלומר – הכשרה). בגמרא מובא לימוד "אשר תבושל בו" – לרבות את העירוי. לכאורה משמע שהעירוי גורם לבליעה: מכיוון שהכלי בולע את החטאת על ידי עירוי מכלי ראשון, יש להכשיר אותו.
ראה נוספת לכך שהעירוי מבשל ככלי ראשון עולה מהגמרא במסכת שבת (דף מב ע"ב, שנגענו בה בפעם הקודמת) שם נאמר שמותר לתת מאכל לתוך הקערה או התמחוי, כלומר – להוסיף את המאכל שלא בושל לכלי שני. משמע שאסור לשפוך מכלי ראשון על מאכל אחר, לכאורה מפני שהעירוי מבשל ככלי ראשון.
לאור ראיות אלו, ר"י הזקן פוסק שלעניין העברת טעם דין עירוי כדין כלי ראשון.
אך במסכת פסחים (דף עו ע"א) נאמר "חם לתוך צונן, וצונן לתוך חם – רב אמר: עילאה גבר, ושמואל אמר: תתאה גבר (כלומר – האם החלק העליון בתבשיל משפיע יותר, לכן אם הוא חם הוא מחמם את התחתון וגורם להעברת טעם, או שהתחתון גובר, ורק אם הוא חם הוא יגבר, יחמם את המאכל הנופל עליו ויגורם לבליעת טעם). להלכה נפסק שהתתאה גובר. הגמרא מביאה ראיה מברייתא, ומסיקה: חם לצונן – קולף, מכיוון שעד שהחום יעבור תהיה בליעה בקליפה החיצונית.
הרשב"ם אומר שאם התתאה גבר, המשמעות היא שאין כוח בעירוי לגרום לבליעה, אם כך העירוי הוא ככלי שני. לגבי הראיות הקודמות: בסוגיה במסכת זבחים הגמרא מעלה הווה אמינא שאם תלה את החטאת בתוך תנור, ללא מגע בו, יש להכשיר את התנור. במקרה זה התנור אינו בולע מהחטאת. אך גזרה התורה "וכלי חרס אשר תבושל בו" – עצם הבישול בו מחייב הכשרה, גם אם אין מעבר של טעם ובליעה. בהקשר של שבת יש גזירה שהעירוי דומה מדי לכלי ראשון, ולכן אסרו חז"ל לערות מכלי ראשון על מאכל. אך משני הדברים אין ראיה שהעירוי גורם לבליעה לעניין איסורים. לכן הרשב"ם פוסק שלעניין בליעה, עירוי ככלי שני, ואינו מבליע טעם.
אך רוב בעלי התוספות מפשרים בין השיטות ואומרים שאכן יש שלושה גדרים: כלי ראשון – מעביר לחלוטין טעמים. כלי שני – אינו מעביר טעם כלל. עירוי – גורם למעבר ובליעת טעם בקליפת האוכל, ולא מעבר לכך.
כפי שהערנו בתחילת הדברים, בעלי התוספות סוברים שישנה הבחנה מציאותית בין כלי ראשון וכלי שני. דפנות הכלי הראשון חוממו על ידי האש (או מקור החום, ולפיכך שומרים על חום המאכל שבו, ואילו דפנות הכלי השני מקררים את המאכל. יש מקום לשאול מהו הדבר המרכזי הגורם להבדל ביניהם: החום של דפנות הכלי הראשון, או הקור של דפנות הכלי השני? נפקא מינה תהיה ביחס לעירוי, ולכאורה בכך חלקו בעלי התוספות הללו: לפי הרשב"ם העיקר הוא חום דפנות הכלי הראשון. ברגע שהמאכל כבר אינו מוגן על ידי דפנות אלו, דינו ככלי שני. לפי ר"י הזקן העיקר הוא קור דפנות הכלי השני. לכן בשלב העירוי, בו המאכל טרם בא במגע עם דפנות הכלי השני, המאכל אינו מאבד את מעמדו כמאכל כלי ראשון. לפי יתר בעלי התוספות אכן יש שלושה שלבים: העברת טעם בחום המוגן על ידי הדפנות; כאשר המאכל מאבד את הגנת הדפנות הוא יבליע בקליפה בלבד; ואחרי שנח בכלי השני והתקרר מדפנותיו הוא יאבד את כוח העברת הטעם.
יצוין שמחלוקת זו משפיעה לקולא ולחומרה: מצד אחד, לפי הרשב"ם העירוי לא יאסור מאכלים אחרים. מצד שני, לשיטתו העירוי לא יהיה יעיל במיוחד בהכשרת כלים, כאשר אנו מבקשים להוציא את הטעם הבלוע בכלי. וכמובן שהיפך הדברים בשיטת ר"י.
כאמור, חכמי ספרד נוטים לכיוון השני, וסוברים שההבדל בין כלי ראשון ושני הוא בגדרי מלאכת מבשל, אך מבחינה מציאותית לשיטתם יש ללכת לפי הטמפרטורה של המאכלים. לכן הרשב"א פוסק שכלי שני החם ככלי ראשון מעביר טעם כמו כלי ראשון. כל הדיון על עירוי אינו מתחיל לשיטתו: יש לבחון אם המאכל חם או לא, ולהתייחס לבליעת ולפליטת הטעם בהתאם.
להלכה השולחן ערוך והרמ"א פוסקים שיש לחשוש לשיטת הרשב"א, ולהניח שכלי שני מבליע ומפליט כדי קליפה. אך מעיקר הדין הלכה כבעלי התוספות, ולפיכך: כלי ראשון – מעביר ומבליע טעם בתבשיל כולו, כלי שני – דורש הדחה בלבד (מפני שאינו מבליע, במובן של יצירת תרכובת חדשה, אלא די בשטיפת המאכל הבלוע החוצה), ועירוי אוסר את הקליפה החיצונית שבא איתה במגע.

בפעם הבאה נעמיק בהשלכות נוספות של מגע מאכלים חמים.

ארץ חמדה – קישור לשיעורי "מורנו" ביוטיוב                        ניתן ליצור קשר עם הכותבים דרך:  info@eretzhemdah.org

(מתוך ח"ד)

פראג, צ'כיה                   	       					                  Prague, Czech Republic
אייר, ה'תשנ"ו

חישוב זמני השקיעה וצאת-הכוכבים לצורך הלכות שבת

שאלה
לא ידוע לנו כאן בפראג כיצד נהגו לענין כניסת ויציאת השבת, האם עלינו להמשיך ולנסות לברר את המנהג הקדום כדי להמשיך בו או לא? אם לא, כיצד עלינו לנהג בענין תוספת שבת בכניסתה וביציאתה. כמו כן מצאנו הבדלים של דקה או שתים בין הלוח ששלחתם אלי לבין מה שפרסמה החברה האסטרונומית של פארג (שרוב חבריה אינם יהודים) מדוע יש הבדלים בין הלוחות והאם ניתן לסמוך על לוחות זמנים שחוברו ע"י גויים?

תשובה
בירור מנהגו המדויק של מקום יכול להיעשות רק ע"י בירור עם תושביו המקוריים. מכיוון שהקהילה היהודית בפראג חרבה בזמן השואה, ר"ל, אין הקהילה החדשה מחויבת בדווקא למנהגי הקהילה הקודמת1.
חישוב זמנן של הזריחה והשקיעה תלוי במקומה המדויק של השמש בשמים בתנאים הטופוגרפיים המדויקים של המקום, באחוזי הלחות באטמוספרה (המשפיעים על שבירת קרני השמש), בזמן הזריחה וכן במקומו המדויק של הצופה.
נוסחאות החישוב המכילות את כל המשתנים הנ"ל הן מסובכות מאוד, והעובדה ששני מקורות שונים (צילמנו את הלוח ששלחנו לך מתוך הספר "זמנים כהלכה לבית ולנוסע" מאת פרופ' יהודה לוי, הוצאת ראובן מס, ירושלים תשנ"ב, עמ' 255-254) חישבו והגיעו ללוחות שווים שאין בהם סטייה יותר מדקה או שתיים, נחשבת להישג מדעי2. לכן אם ישנה נפקא מינה חשובה לדיוק הנ"ל, יש להתנהג לחומרא או לקולא, לפי העניין הנדון.
באשר לשאלתך, אם ניתן לסמוך לעניין הלכה על חישוב שערכוהו גויים, כתב רמב"ם בהל' קידוש החודש3 במפורש שאכן ניתן לעשות כן, שזהו בכלל "קבל האמת ממי שאמרה", ואף במקום שלא התאמת אצלו החשבון, יש לסמוך בכהאי גוונא על אומן גוי שלא מרע אומנותיה4.
מנהג האשכנזים פה בעיה"ק ירושלם הוא להוסיף בכניסת שבת כ-40 דקות לערך לפני השקיעה, בעוד שברוב הקהילות בארץ הקודש נוהגים להוסיף כ-22 דקות לפני השקיעה, וכן נוהגים חלק מן הספרדים בירושלים5. על כן נכון יהיה להנהיג גם אצלכם כניסת שבת 22 דקות לפני השקיעה, ולהוסיף בצאת השבת דקות ספורות6 (אחר צאת-הכוכבים), אלא שנוהגים לחשב את זמן צאת-הכוכבים במוצאי-שבת7 בדרך שונה מאשר לעניינים אחרים.

_________________________________________________________

 	עיין בהקדמה לספר "שבת הארץ" לראי"ה קוק. 
2	על-פי בקי בנושא שיטת חישוב הזריחה והשקיעה. 
3 	עיי"ש פי"ז הכ"ד. 
4 	עיין שו"ע אורח חיים (סי' שכח, י) בהגהת רמ"א משם משמע, שבעניין חילול שבת סמכינן על אומן גוי, וכל שכן כאן דהוי מסיח לפי תומו, ועיין עוד שו"ע יורה דעה (סי' צח ס"א) ונושאי כליו שם. 
5 	פסקי הגר"ע יוסף. 
6 	עיין שו"ע אורח חיים (סי' רצג ס"ב) ושם ב"משנה ברורה" (ס"ק ה).
7 	דע שצאת-הכוכבים לעניין שבת אינו כצאת-הכוכבים לעניין יום יום, שכן בגמ' שבת (דף לה  ע" ) משמע, שלעניין תרומה יש להחמיר כרבי יוסי, הסובר שבין-השמשות הוא כ"הרף עין", והוא אחר זמנו של רבי יהודה, ונחלקו ראשונים ואחרונים בשאלה, אי הוי סמוך לבין השמשות דרבי יהודה או במעט מאוחר או לאחר זמן. בארץ-ישראל נוהגים לעניין שבת כשיטת הרי"מ טיקוצ'ינסקי שצאת-הכוכבים אליבא דרבי יוסי הוא בממוצע 36 דקות אחר השקיעה (בזמן שהשמש נמצאת בזווית 8.5 מעלות מתחת לאופק) ואף-על-פי שהרי"מ טיקוצ'ינסקי פסק כך לכל עניין דאורייתא, נוהגים ברוב הקהילות לעניין קריאת-שמע שצאת-הכוכבים הוא ג' רבעי מיל וכלשהו של כהרף עין אחר שקיעת-החמה, אבל לעניין שבת מחמירים, כדעתו. 


בשם צוות המשיבים ובברכת התורה,

הרב משה ארנרייך          הרב יוסף כרמל
ראשי הכולל

חברי הועדה המייעצת לכרכים ד-ט:
הרב זלמן נחמיה גולדברג
הרב נחום אליעזר רבינוביץ
הרב ישראל רוזן


ארץ חמדה – קישור לשו"ת במראה הבזק באתר           ניתן ליצור קשר עם הכותבים דרך:  info@eretzhemdah.org

